CELEX: 32019D2140
Language: hu
Date: 2019-10-21 00:00:00
Title: A Bizottság (EU) 2019/2140 Határozata (2019. október 21.) az SA.52194 – 2019/C (ex 2018/FC) sz. állami támogatás – Szlovák Köztársaság – Szlovákiai kiskereskedelmi forgalmi adóról (az értesítés a C(2019) 7474. számú dokumentummal történt) (Csak a szlovák nyelvű szöveg hiteles) (EGT-vonatkozású szöveg)

13.12.2019   
               
               
                  HU
               
               
                  Az Európai Unió Hivatalos Lapja
               
               
                  L 324/11
               
            
         A BIZOTTSÁG (EU) 2019/2140 HATÁROZATA
         (2019. október 21.)
         az SA.52194 – 2019/C (ex 2018/FC) sz. állami támogatás – Szlovák Köztársaság – Szlovákiai kiskereskedelmi forgalmi adóról
         (az értesítés a C(2019) 7474. számú dokumentummal történt)
         (Csak a szlovák nyelvű szöveg hiteles)
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre és különösen annak 108. cikke (2) bekezdésének első albekezdésére,
         mivel:
         1.   ELJÁRÁS
         
         
                     (1)
                  
                  
                     2018. december 13-án a Szlovák Parlament elfogadta a kiskereskedelmi láncokra kivetett különadóról szóló törvényt (a továbbiakban: kiskereskedelmi adóról szóló törvény) (1), mely a végső fogyasztóknak élelmiszert értékesítő kiskereskedők forgalmára vezetett be adót (a továbbiakban: kiskereskedelmi adó). A kiskereskedelmi adóról szóló törvény 2019. január 1-jén lépett hatályba. Adófizetési kötelezettség először a 2019. január – március közötti időszakban keletkezett, az adót 2019. április végéig kellett megfizetni.
                  
               
                     (2)
                  
                  
                     A Bizottság a hozzá 2018 októbere óta beérkezett piaci információk alapján értesült a kiskereskedelmi adóról. 2018. december 21-én a Bizottsághoz panasz érkezett, amely szerint a kiskereskedelmi adóról szóló törvény szerinti adómentességek bizonyos kiskereskedőknek nyújtott állami támogatásnak minősülnek.
                  
               
                     (3)
                  
                  
                     2019. január 11-én a Bizottság szolgálatai levelet küldtek a Szlovák Köztársaságnak, melyben további információt kértek a kiskereskedelmi adóról. 2019. január 22-én a Bizottság szolgálatai továbbították a panaszt a Szlovák Köztársaságnak észrevételezésre.
                  
               
                     (4)
                  
                  
                     2019. február 7-én a Bizottság kézhez kapta a Szlovák Köztársaságnak a Bizottság 2019. január 11-én kelt levelére adott válaszát, valamint a panasszal kapcsolatos észrevételeit.
                  
               
                     (5)
                  
                  
                     2019. február 13-án a Bizottság szolgálatai levelet küldtek a Szlovák Köztársaságnak, melyben ismertették a kérdéssel kapcsolatos előzetes álláspontjukat, és tájékoztatták a Szlovák Köztársaságot arról, hogy a Bizottság fontolóra vette az (EU) 2015/1589 tanácsi rendelet (2) 13. cikkének (1) bekezdése szerinti felfüggesztő rendelkezés kiadását, továbbá lehetőséget biztosítottak észrevételek megtételére.
                  
               
                     (6)
                  
                  
                     2019. március 5-én a Szlovák Köztársaság benyújtotta válaszát a Bizottság 2019. február 13-án kelt levelére.
                  
               
                     (7)
                  
                  
                     2019. április 2-án kelt levelében a Bizottság értesítette a Szlovák Köztársaságot arról, hogy a kiskereskedelmi adóról szóló törvénnyel bevezetett intézkedés tekintetében az Európai Unió működéséről szóló szerződés (a továbbiakban: EUMSZ) 108. cikkének (2) bekezdése szerinti eljárás megindításáról határozott (a továbbiakban: eljárás megindításáról szóló határozat). A Bizottság emellett az (EU) 2015/1589 rendelet 13. cikkének (1) bekezdésével összhangban felszólította Szlovákiát az intézkedés azonnali felfüggesztésére.
                  
               
                     (8)
                  
                  
                     Az eljárás megindításáról szóló határozatot közzétették az Európai Unió Hivatalos Lapjában (3). A Bizottság felkérte az érdekelt feleket, hogy nyújtsák be a támogatási intézkedéssel kapcsolatos észrevételeiket.
                  
               
                     (9)
                  
                  
                     2019. május 13-án kelt levelében a Szlovák Köztársaság észrevételeket nyújtott be az eljárás megindításáról szóló határozattal kapcsolatban és arról tájékoztatta a Bizottságot, hogy a kiskereskedelmi adóról szóló törvényt hatályon kívül helyezte.
                  
               
                     (10)
                  
                  
                     A Szlovák Köztársaság által 2019. május 13-án benyújtott információkat követően a Bizottság szolgálatai 2019. május 29-én levelet küldtek a Szlovák Köztársaságnak, melyben további információkat kértek a kiskereskedelmi adóról szóló törvény jogi státuszáról. A Szlovák Köztársaság 2019. június 10-én nyújtotta be válaszát a Bizottságnak.
                  
               
                     (11)
                  
                  
                     A Bizottság nem kapott észrevételeket az érdekelt felektől az eljárás megindításáról szóló határozat tárgyában.
                  
               2.   AZ INTÉZKEDÉS LEÍRÁSA
         
         
                     (12)
                  
                  
                     A kiskereskedelmi adóról szóló törvénnyel bevezetett adó fő jellemzői:
                     
                                 a)
                              
                              
                                 2,5 % mértékű adó fizetendő az élelmiszereket értékesítő kiskereskedők teljes forgalma után (ideértve a nem élelmiszer jellegű termékek értékesítéséből származó forgalmat is),
                              
                           
                                 b)
                              
                              
                                 amennyiben a forgalmuk legalább 25 %-a végső fogyasztóknak történő élelmiszer-értékesítésből származik,
                              
                           
                                 c)
                              
                              
                                 amennyiben a szlovákiai járások legalább 15 %-ában működnek,
                              
                           
                                 d)
                              
                              
                                 a franchise-tagok és a kereskedelmi szövetségek tagjai különálló adózóként kezelendők a kiskereskedelmi adó alkalmazási feltételeinek teljesítése tekintetében,
                              
                           
                                 e)
                              
                              
                                 a következő kiskereskedők mentesülnek az adó alól:
                                 
                                             (1)
                                          
                                          
                                             a 651/2014/EU rendeletben (4) meghatározott kis- és középvállalkozások,
                                          
                                       
                                             (2)
                                          
                                          
                                             tömegétkeztetést folytató létesítmények,
                                          
                                       
                                             (3)
                                          
                                          
                                             élelmiszergyártó (vagy élelmiszergyártók kapcsolt vállalkozásaként működő) kiskereskedők, amelyek nettó forgalmának legalább 80 %-a az általuk gyártott élelmiszer végső fogyasztóknak történő értékesítéséből származik,
                                          
                                       
                                             (4)
                                          
                                          
                                             kiskereskedők, amelyek forgalmának legalább 80 %-a azonos kategóriába tartozó élelmiszer értékesítéséből származik,
                                          
                                       
                                             (5)
                                          
                                          
                                             kiskereskedők, amelyek esetében az esedékes adó összege negyedévenként nem haladja meg az 5 000 EUR-t,
                                          
                                       
                           
                                 f)
                              
                              
                                 az adóalap nem tartalmazza a következő területeken működő kiskereskedelmi egységek nettó árbevételét:
                                 
                                             (1)
                                          
                                          
                                             a legkevésbé fejlett szlovákiai járásokban működő, legfeljebb 10 alkalmazottal rendelkező kiskereskedelmi egységek,
                                          
                                       
                                             (2)
                                          
                                          
                                             végső fogyasztóknak élelmiszert értékesítő, legfeljebb három élelmiszerüzlettel rendelkező települések.
                                          
                                       
                           
               
                     (13)
                  
                  
                     A kiskereskedelmi adóról szóló törvény értelmében a kiskereskedelmi adóból származó nettó bevételt a Mezőgazdasági Minisztérium a mezőgazdasági és élelmiszeripari ágazat támogatására használja fel. A nettó bevétel a) a kiskereskedelmi adóból származó bevétel és b) a kiskereskedelmi adó levonása miatti társaságiadó-csökkenés összege közötti különbség.
                  
               3.   A TÖRVÉNY HATÁLYON KÍVÜL HELYEZÉSE
         
         
                     (14)
                  
                  
                     2019. május 13-án kelt levelében a Szlovák Köztársaság arról tájékoztatta a Bizottságot, hogy a kiskereskedelmi adóról szóló törvényt hatályon kívül helyezte a 2019. április 9-i 88/2019. sz. törvénnyel (a továbbiakban: hatályon kívül helyező törvény) (lásd a fenti (9) preambulumbekezdést). Ezért a Szlovák Köztársaság álláspontja szerint a Bizottság által lefolytatott hivatalos vizsgálat már nem releváns.
                  
               
                     (15)
                  
                  
                     A Bizottság részletesebb információk iránti megkeresését tartalmazó levélre adott, 2019. június 10-én kelt válaszában a Szlovák Köztársaság arról tájékoztatta a Bizottságot, hogy a kiskereskedelmi adóról szóló törvény hatályon kívül helyezése nem visszaható hatállyal történt, mert a Szlovák Köztársaságban a jogállamiság egyik alapelve tiltja az adójogszabályok visszaható hatályát. A hatályon kívül helyező törvény 2019. április 9-én lépett hatályba, és ettől az időponttól a kiskereskedelmi adóról szóló törvény hatályát vesztette.
                  
               
                     (16)
                  
                  
                     Továbbá, a Bizottság szolgálatainak megkeresésére a Szlovák Köztársaság arról adott tájékoztatást, hogy nem terheli kiskereskedelmiadó-fizetési kötelezettség azokat az adóalanyokat, amelyek a hatályon kívül helyezett, kiskereskedelmi adóról szóló törvény értelmében adókötelesek voltak abban az időszakban, amikor a törvény hatályban volt, és a Szlovák Köztársaság nem volt jogosult a kiskereskedelmi adó megfizettetésére. Végezetül a Szlovák Köztársaság megerősítette, hogy egyetlen adóalany sem fizetett kiskereskedelmi adót.
                  
               
                     (17)
                  
                  
                     A Szlovák Köztársaság által benyújtott információk szerint a kiskereskedelmi adóról szóló törvényt hatályon kívül helyezték és nem eredményezett adófizetést vagy adófizetési kötelezettséget abban az időszakban, amelyben hatályban volt.
                  
               
                     (18)
                  
                  
                     Tekintettel a kiskereskedelmi adóról szóló törvény Szlovák Köztársaság általi hatályon kívül helyezésére, az említett törvénnyel bevezetett támogatási intézkedéssel kapcsolatban indított hivatalos vizsgálati eljárás tárgytalanná vált.
                  
               4.   KÖVETKEZTETÉS
         
         
                     (19)
                  
                  
                     A kiskereskedelmi adóról szóló törvény Szlovák Köztársaság általi hatályon kívül helyezése miatt tárgytalanná vált az EUMSZ 108. cikkének (2) bekezdése alapján indított eljárás, ezért azt le kell zárni,
                  
               ELFOGADTA EZT A HATÁROZATOT:
         
            1. cikk
            Tekintettel a kiskereskedelmi adóról szóló törvény Szlovák Köztársaság általi hatályon kívül helyezésére, a kiskereskedelmi adóról szóló törvénnyel bevezetett támogatási intézkedéssel kapcsolatban az Európai Unió működéséről szóló szerződés 108. cikkének (2) bekezdése alapján 2019. április 2-án indított hivatalos vizsgálati eljárás tárgytalanná vált, és ezért lezárásra kerül.
         
         
            2. cikk
            Ennek a határozatnak a Szlovák Köztársaság a címzettje.
         
         
            Kelt Brüsszelben, 2019. október 21-én.
            
               
                  a Bizottság részéről
               
               Margrethe VESTAGER
               
                  a Bizottság tagja
               
            
         
         
            (1)  A később módosított 2018. december 13-i 385/2018. sz. törvény a kiskereskedelmi láncokra kivetett különadóról és a jövedelemadóról szóló 595/2003. sz. törvény módosításairól.
         
            (2)  A Tanács (EU) 2015/1589 rendelete (2015. július 13.) az Európai Unió működéséről szóló szerződés 108. cikkének alkalmazására vonatkozó részletes szabályok megállapításáról (HL L 248., 2015.9.24., 9. o.).
         
            (3)  HL C 194., 2019.6.7., 11. o.
         
         
            (4)  A Bizottság 651/2014/EU rendelete (2014. június 17.) a Szerződés 107. és 108. cikke alkalmazásában bizonyos támogatási kategóriáknak a belső piaccal összeegyeztethetővé nyilvánításáról (HL L 187., 2014.6.26., 1. o.).